PMIndiaData/PMIndiaSum huggingface dataset:
केंद्र सरकारच्या कर्मचार्‍यांना महागाई भत्त्याचा अतिरिक्त हप्ता आणि पेन्शनधारकांना महागाई सवलत द्यायला मंत्रिमंडळाची मंजुरी; संबंधितांना 01.07.2022 पासून देय रकमेचा लाभ मिळणार

नवी दिल्‍ली, 28 सप्‍टेंबर 2022 पंतप्रधान नरेंद्र मोदी यांच्या अध्यक्षतेखालच्या केंद्रीय मंत्रिमंडळाने केंद्र सरकारचे कर्मचारी आणि निवृत्तीवेतनधारकांना, जून, 2022 रोजी संपलेल्या कालावधीत अखिल भारतीय उपभोक्ता मूल्य निर्देशांकाच्या 12 महिन्यांच्या टक्केवारीतील सरासरी वृद्धीवर आधारित रकमेच्या 4% इतका महागाई भत्ता आणि महागाई सवलतीचा अतिरिक्त हप्ता 01.07.2022 पासून जारी करायला मान्यता दिली आहे. केंद्रसरकारचे कर्मचारी आणि निवृत्ती वेतनधारक अनुक्रमे महागाई भत्ता आणि महागाई सवलतीच्या अधिक रकमेसाठी 01.07.2022 पासून पात्र ठरतील. केंद्रसरकारच्या कर्मचाऱ्यांच्या महागाई भत्त्यात वाढ झाल्यामुळे पडणारा अतिरिक्त आर्थिक भार वर्षाला अंदाजे 6,591.36 कोटी रुपये तर आर्थिक वर्ष 2022-23 मध्ये (म्हणजेच, जुलै, 2022 ते फेब्रुवारी, 2023 या 8 महिन्यांच्या काळासाठी) 4,394.24 कोटी रुपये इतका असेल. निवृत्तीवेतन धारकांच्या महागाई सवलतीत वाढ झाल्यामुळे पडणारा अतिरिक्त आर्थिक भार वर्षाला अंदाजे 6,261.20 कोटी रुपये; आणि आर्थिक वर्ष 2022-23 (म्हणजेच जुलै, 2022 ते फेब्रुवारी, 2023 या 8 महिन्यांच्या काळासाठी) 4,174.12 कोटी रुपये इतका असेल. महागाई भत्ता आणि महागाई सवलतीमुळे सरकारी तिजोरीवर पडणारा अतिरिक्त आर्थिक भार वर्षाला अंदाजे 12,852.56 कोटी रुपये, तर आर्थिक वर्ष 2022-23 मध्ये (म्हणजेच जुलै, 2022 ते फेब्रुवारी, 2023 या 8 महिन्यांच्या काळासाठी) 8,568.36 रुपये इतका असेल.
क्रीडापटूंनी देशासाठी आपली सर्वोत्तम कामगिरी बजावावी – ‘रन फॉर रिओ’ला हिरवा झेंडा दाखवताना पंतप्रधानांचे आवाहन

पंतप्रधान नरेंद्र मोदी यांनी आज नवी दिल्लीत मेजर ध्यानचंद राष्ट्रीय स्टेडीयम इथे ‘रन फॉर रिओ’ला हिरवा झेंडा दाखवला. भारतीय पथकातल्या प्रत्येक खेळाडूने या पथकात स्थान मिळवण्यासाठी कठोर परिश्रम घेतले आहेत आणि रिओ ऑलिम्पिकमधे हे खेळाडू आपली सर्वोत्तम कामगिरी बजावतील अशी खात्री पंतप्रधानांनी व्यक्त केली. भारतीय खेळाडू जगभरातल्या जनतेची मने जिंकतील आणि भारत कसा आहे याची झलक जगाला दाखवतील, असे ते म्हणाले. 2020च्या टोकीयो ऑलिम्पिकसाठी आतापासूनच तयारीला लागण्याचे आवाहन देशाला करतानाच यापुढच्या ऑलिम्पिकसाठी प्रत्येक जिल्ह्यातून किमान एक क्रीडापटू पात्र ठरेल, याकडे लक्ष पुरवण्याचे आवाहन पंतप्रधानांनी केले. यावेळेला भारतीय क्रीडा पथक पुरेसावेळे ठेऊन पाठवण्यात आले आहे, त्यामुळे तिथले वातावरण खेळाडूंना परिचयाचे व्हायला मदत होईल. ऑलिम्पिकसाठी या क्रीडापटूंना शुभेच्छा देतानाच खेळ हे आयुष्याची गरज आहेत. प्रत्येकाने खेळा आणि चमकदार कामगिरी करा, असे पंतप्रधान म्हणाले. ऑलिम्पिकवरच्या एका पुस्तिकेचे प्रकाशनही पंतप्रधानांनी केले.
माजी पंतप्रधान चौधरी चरणसिंग यांच्या जयंतीनिमित्त पंतप्रधान नरेंद्र मोदी यांनी वाहिली आदरांजली

माजी पंतप्रधान दिवंगत चौधरी चरणसिंग यांच्या जयंतीनिमित्त पंतप्रधान नरेंद्र मोदी यांनी त्यांना श्रद्धांजली अर्पण केली आहे. “आज चौधरी चरणसिंग यांची जयंती. कष्टकरी शेतमजूरांच्या हक्कांना सुरक्षित करण्याविषयीचा मुद्दा निघाला, तर चौधरी चरणसिंग यांची आठवण होणे अटळ आहे. उपेक्षितांना रोजगार मिळावा यासाठी देखील चरण सिंगजी यांनी अविरत कष्ट केले. भारताच्या लोकशाही रचनेला अधिक बळकट करण्यात त्यांचे मोठे योगदान आहे”, असे पंतप्रधानांनी म्हंटले आहे.
चार ‘जीएसटी’ विधेयकांना मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत ‘जीएसटी’ संबंधित चार विधेयकांना मंजुरी देण्यात आली. 1. केंद्रीय वस्तू आणि सेवा कर विधेयक 2017 (सीजीएसटी विधेयक) 2. एकीकृत वस्तू आणि सेवा कर विधेयक 2017 (आयजीएसटी विधेयक) 3. केंद्र शासित प्रदेश वस्तू आणि सेवा कर विधेयक 2017 (यूटीजीएसटी विधेयक) 4. वस्तू आणि सेवा कर (राज्यांना नुकसान भरपाई देण्याविषयी) विधेयक 2017 (नुकसान भरपाई विधेयक) या चार विधेयकांमध्ये असलेल्या प्रत्येक कलमांवर, तसेच नियमांवर जीएसटी परिषदेने सविस्तर चर्चा केली आहे आणि त्यानंतरच मंजुरी दिली आहे. यासाठी परिषदेच्या गेल्या सहा महिन्यात 12 बैठका झाल्या. ‘सीजीएसटी’ विधेयकामध्ये राज्यांतर्गत वस्तू पुरवठा आणि सेवा यांच्यावर केंद्राकडून लावला जाणारा कर आणि कर संकलन याविषयीच्या तरतुदी आहेत. तर ‘आयजीएसटी’ विधेयकामध्ये आंतरराज्यांतर्गत वस्तू पुरवठा आणि सेवा यांच्यावर केंद्राकडून लावल्या जाणारा कर आणि कर संकलन याविषयीच्या तरतुदी आहेत. ‘यूजीएसटी’ विधेयकामध्ये केंद्र शासित प्रदेशात कायद्याशिवाय वस्तू पुरवठा आणि सेवा पुरवल्या जातात. त्यावरचा कर आणि कर संकलन याविषयीच्या तरतुदी नमूद करण्यात आल्या आहेत. केंद्र शासित प्रदेशांना एसजीएसटी स्वीकारण्याचा पर्यायही उपलब्ध आहे. जीएसटीची प्रत्यक्ष अंमलबजावणी सुरु झाल्यानंतर राज्यांना काही करांपासून मिळणारे उत्पन्न बंद होणार आहे. त्यामुळे राज्यांच्या महसुलाचे होणारे नुकसान कोणत्या पद्धतीने भरुन काढायचे. याचाही विचार ‘जीएसटी’ परिषदेत केला आहे. केंद्रीय मंत्रिमंडळाने मंजूर केलेल्या ‘नुकसान भरपाई’ विधेयकानुसार राज्यांना पाच वर्षे नुकसान भरपाई देण्यात येणार आहे. संविधानातल्या 18 कलमानुसार (111वी दुरुस्ती) कायद्यात बदल करण्यात आला आहे. पार्श्वभूमी :- देशात आर्थिक सुधारणा घडवून आणण्याच्या दृष्टीने ‘जीएसटी’ची अंमलबजावणी शक्य तितक्या लवकर करण्याचा मनोदय सरकारचा आहे. जीएसटी प्रत्यक्ष लागू करण्यासाठी 1 जुलै 2017 ही तारीख जीएसटी परिषदेने निश्चित केली आहे. व्यापारी आणि उद्योगांना जीएसटी नेमके काय आहे, त्याची अंमलबजावणी झाल्यानंतर कोणते फायदे होणार, याची माहिती संपूर्ण देशभरात पोहोचवण्यासाठी प्रयत्न केले जातील, असे केंद्रीय वित्तमंत्र्यांनी अर्थसंकल्पीय भाषणात स्पष्ट केले होते.
पंतप्रधान 2 आणि 3 जानेवारी 2020 रोजी कर्नाटक दौऱ्याव

पंतप्रधान नरेंद्र मोदी 2 आणि 3 जानेवारी 2020 रोजी कर्नाटकला भेट देणार आहेत. तुमकुर येथे ते श्री सिद्धगंगा मठाला भेट देतील. या ठिकाणी श्री श्री शिवकुमार स्वामीजी यांच्या स्मृति प्रित्यर्थ एका संग्रहालयाची पायाभरणी त्यांच्या हस्ते होईल. पंतप्रधान मठामध्ये प्रार्थना करतील, तसेच वृक्षारोपणही करतील. कर्नाटकचे मुख्यमंत्री बी.एस.येदियुरप्पा आणि सिद्धलिंगेश्वर स्वामींसह अनेक मान्यवर यावेळी उपस्थित राहणार आहेत. पंतप्रधान यावेळी उपस्थितांना संबोधित करतील.
राष्ट्रकुल क्रीडा स्पर्धा 2018 च्या टेबल टेनिस पदक विजेत्यांशी पंतप्रधानांनी साधला संवाद

पंतप्रधान नरेंद्र मोदी यांनी आज राष्ट्रकुल क्रीडा स्पर्धा 2018 मधील टेबल टेनिसमधील पदक विजेत्यांशी संवाद साधला. या खेळाडूंनी नवी दिल्लीत संसद भवनात पंतप्रधानांची भेट घेतली. आंतरराष्ट्रीय स्तरावर अतुलनीय कामगिरी बजावलेल्या या पदक विजेत्यांचे पंतप्रधानांनी अभिनंदन केले. त्यांच्या कामगिरीमुळे संपूर्ण देशाला अभिमान वाटला आहे, असे ते म्हणाले. भारतातील छोट्या शहरांमधून क्रीडा गुणवत्ता पुढे येत आहे असे पंतप्रधानांनी नमूद केले. तसेच सातत्याने त्यांना योग्य मार्गदर्शन करण्याच्या गरजेवर भर दिला. पेट्रोलियम आणि नैसर्गिक वायूमंत्री धर्मेंद्र प्रधान आणि युवक कल्याण आणि क्रीडा राज्यमंत्री कर्नल राज्यवर्धन राठोड यावेळी उपस्थित होते.
पंतप्रधानांनी गुजरातमधील जिल्हा पंचायत सदस्यांची भेट घेतली

पंतप्रधान नरेंद्र मोदी यांनी आज गुजरातमधील जिल्हा पंचायत सदस्यांची भेट घेतली. गावांमधील पायाभूत सुविधांमध्ये सुधारणा करणे व जीवनाची गुणवत्ता वाढवणे या विषयांवरील त्यांच्या मतांची पंतप्रधानांनी प्रशंसा केली. पंतप्रधानांनी आपल्या ट्विट संदेशात म्हटले आहे, “ गुजरातमधील जिल्हा पंचायत सदस्यांशी उत्तम भेट झाली, गावांमधील पायाभूत सुविधांमध्ये सुधारणा करणे व जीवनाची गुणवत्ता वाढवणे या विषयांवरील त्यांची मते खूपच विचारप्रवर्तक होती.”
पंतप्रधानांनी मन की बातसाठी जनतेकडून कल्पना आणि सूचना मागवल्या आहेत

पंतप्रधान नरेंद्र मोदी यांनी 28 ऑगस्ट 2022 रोजी सकाळी 11 वाजता होणाऱ्या ‘मन की बात’च्या आगामी भागासाठी कल्पना आणि सूचना सुचवण्यासाठी लोकांना आमंत्रित केले आहे. मायजीओव्ही, नमो अॅपवर कल्पना सामायिक केल्या जाऊ शकतात किंवा संदेश ध्वनिमुद्रित करण्यासाठी 1800-11-7800 या क्रमांकावर संपर्क करा. मायजीओव्हीवरील आमंत्रण सामायिक करताना पंतप्रधानांनी ट्विट संदेशात म्हटले आहे; “आगामी 28 ऑगस्ट रोजी होणाऱ्या #MannKiBaat कार्यक्रमासाठी कल्पना आणि सूचनांची वाट पाहत आहोत. मायजीओव्ही किंवा नमो अॅपवर ते लिहून पाठवू शकता. याशिवाय, 1800-11-7800 या क्रमांकावर संपर्क करून संदेश ध्वनिमुद्रित करता येईल.
भारत आणि व्हिएतनाम यांच्यात सायबर सुरक्षा क्षेत्रातील सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि व्हिएतनाम यांच्यात सायबर सुरक्षा क्षेत्रातील सामंजस्य कराराला कार्योत्तर मंजुरी दिली. भारताच्या इंडियन कॉम्पुटर इमरजन्सी रिस्पॉन्स टीम आणि व्हिएतनामच्या सार्वजनिक सुरक्षा मंत्रालयाच्या सायबर सुरक्षा विभाग यांच्यांतील या करारावर हनोई येथे ३ सप्टेंबर २०१६ रोजी स्वाक्षऱ्या करण्यात आल्या. भारत आणि व्हिएतनाम यांच्यातील सायबर सुरक्षा संबंधित घटनांचा शोध, त्यावर उपाययोजना आणि प्रतिबंध करण्यासाठी ज्ञान आणि अनुभवाचे आदान-प्रदान करण्यासाठी सहकार्याला प्रोत्साहन देण्याच्या उद्देशाने हा करार करण्यात आला आहे. या कराराच्या अंमलबजावणीमुळे व्हिएतनाममधील सायबर सुरक्षा क्षेत्रातील संस्थात्मक आणि क्षमता निर्मितीच्या माध्यमातून दोन्ही देशांना लक्षणीय लाभ होईल.
अमेरिकेच्या 246 व्या स्वातंत्र्य दिनानिमित्त पंतप्रधानांनी दिल्या शुभेच्छा

अमेरीकेच्या 246 व्या स्वातंत्र्य दिनानिमित्त, राष्ट्राध्यक्ष जो बायडेन, उपाध्यक्ष कमला हॅरीस आणि अमेरीकी जनतेला पंतप्रधान नरेंद्र मोदी यांनी शुभेच्छा दिल्या आहेत. पंतप्रधानांनी आपल्या ट्विट संदेशात म्हटले आहे; "अमेरीकेच्या 246 व्या स्वातंत्र्य दिनानिमित्त, @POTUS @JoeBiden, @VP @KamalaHarris आणि अमेरीकी जनतेला माझ्याकडून हार्दीक शुभेच्छा."
बर्मिंगहॅम येथे सुरू असलेल्या राष्ट्रकूल स्पर्धेत रौप्य पदक विजेत्या भारतीय बॅडमिंटन संघाचे पंतप्रधान मोदी यांनी केले अभिनंदन

पंतप्रधान नरेंद्र मोदी यांनी बर्मिंगहॅम येथे सुरू असलेल्या राष्ट्रकूल स्पर्धेत (2022) बॅडमिंटनमध्ये रौप्य पदक जिंकल्याबद्दल भारतीय संघाचे अभिनंदन केले आहे. एकापाठोपाठ एक जारी केलेल्या ट्विट संदेशांत त्यांनी म्हटले आहे की, बर्मिंगहॅम येथील राष्ट्रकूल स्पर्धेत बॅडमिंटनमध्ये रौप्य पदक जिंकणाऱ्या किदांबी श्रीकांत @srikidambi, सात्विक साईराज @satwiksairaj, बी सुमित रेड्डी @buss_reddy, लक्ष्य सेन @lakshya_sen, चिराग शेट्टी @Shettychirag04, त्रिसा जॉली, आकर्षी कश्यप, पी अश्विनी@P9Ashwini, गायत्री गोपीचंद आणि पी व्ही सिंधू @Pvsindhu1 यांच्या संघाचे अभिनंदन. त्यांच्या या यशाबद्दल मला अभिमान आहे. भारतात बॅडमिंटन हा सर्वाधिक प्रशंसापात्र खेळ आहे. बॅडमिंटन खेळ आता आणखीही कितीतरी पुढे नेण्यात राष्ट्रकूलमधील रौप्यपदक खूप मोठी भूमिका बजावणार आहे आणि अधिकाधिक लोक येत्या काळात या खेळाकडे वळतील, याची सुनिश्चिती झाली आहे.
पंतप्रधान 8 सप्टेंबर रोजी ‘कर्तव्य पथ’ चे उद्‌घाटन आणि इंडिया गेट येथे नेताजी सुभाषचंद्र बोस यांच्या पुतळ्याचे करणार अनावरण

नवी दिल्ली, 7 सप्टेंबर 2022 पंतप्रधान नरेंद्र मोदी 8 सप्टेंबर 2022 रोजी संध्याकाळी 7 वाजता 'कर्तव्य पथ' चे उद्‌घाटन करणार आहेत. सत्तेचे प्रतीक असलेले पूर्वीचे राजपथ हे आता कर्तव्य पथाकडे अर्थात जनतेची मालकी आणि त्यांच्या सशक्तीकरणाचे प्रतिक म्हणून बदलले जाणार आहे. याप्रसंगी इंडिया गेटवरील नेताजी सुभाषचंद्र बोस यांच्या पुतळ्याचेही पंतप्रधानांच्या हस्ते अनावरण होणार आहे. ही पावले ‘वसाहतवादी मानसिकतेचा कोणताही लवलेश मागे ठेवू नका’ या पंतप्रधानाच्या अमृत कालमधील नव भारताच्या दुसऱ्या ‘पंच प्रणा’ शी सुसंगत आहेत. वर्षानुवर्षे नव्याने बनलेल्या सेंट्रल व्हिस्टा अव्हेन्यूच्या नजिकच्या राजपथ आणि लगतच्या भागात वर्षानुवर्षे अभ्यागतांचा , वाढत्या रहदारीचा ताण होता. त्यामुळे त्याच्या पायाभूत सुविधांवर ताण पडत होता. सार्वजनिक स्वच्छतागृहे, पिण्याचे पाणी, रस्त्यावरील फर्निचर आणि वाहनतळासाठी पुरेशी जागा या मूलभूत सुविधांचा त्यात अभाव होता. अपुरी मार्गदर्शक चिन्हे, पाण्याची अकार्यक्षम व्यवस्था आणि अव्यवस्थित वाहनतळाचाही त्यात समावेश होता. तसेच, लोकांवर कमीतकमी निर्बंध राहतील अशाप्रकारे प्रजासत्ताक दिन संचलन आणि इतर राष्ट्रीय कार्यक्रम व्यत्ययाशिवाय आयोजित करण्याची गरज भासू लागली. स्थापत्यशास्त्राची अखंडता आणि सातत्य सुनिश्चित करत संबंधित समस्या लक्षात घेऊन पुनर्विकास करण्यात आला आहे. सुशोभित केलेले भूभाग, हिरवळीतून जाणारे पदपथ,मधोमध असलेली हिरवीगार झाडी, नूतनीकरण केलेले पाणवठे, नवीन सुविधा असणारी निवासस्थाने, चिन्हांकित माहिती देणारे रस्ते आणि अधूनमधून विविध वस्तूंची विक्री करणारे स्टॉल्स या कर्तव्य पथावर असतील.याव्यतिरिक्त नवीन पादचारी भुयारे, पार्किंगसाठी सुधारित सोयिस्कर जागा, प्रदर्शनासाठी सज्ज अशा जागा, आणि रात्रीच्या वेळी प्रकाश देणारी व्यवस्था ही तेथे असेल जेणेकरून त्या सार्वजनिक जागेचा सर्वांना आनंद घेता येईल.याशिवाय घनकचरा व्यवस्थापन, पावसाच्या पाण्याचे व्यवस्थापन, वापरलेल्या पाण्याचा पुनर्वापर, पावसाचे पाणी साठवून ठेवण्याची सुविधा, जलसंवर्धन आणि ऊर्जा कार्यक्षम प्रकाश व्यवस्था यासारखी अनेक शाश्वत विकास दर्शविणारी वैशिष्ट्ये देखील यात समाविष्ट आहेत. गतवर्षाच्या सुरुवातीला 'पराक्रम दिन (23 जानेवारी)' यादिवशी जेथे नेताजींच्या होलोग्राम पुतळ्याची स्थापना केली होती, तिथेच नेताजी सुभाषचंद्र बोस यांच्या पुतळ्याचे, पंतप्रधानांच्या हस्ते अनावरण केले जाईल. ग्रॅनाइटने बनवलेला हा पुतळा नेताजींच्या स्वातंत्र्यलढ्यातील अतुलनीय योगदानाला अर्पण केलेली सुयोग्य श्रद्धांजली आहे आणि देशाने त्यांच्याविषयी व्यक्त केलेल्या ऋणानुबंधाचे प्रतीक आहे.प्रमुख शिल्पकार श्री अरुण योगीराज यांनी तयार केलेला, 28 फूट उंचीचा हा पुतळा मोनोलिथिक ग्रॅनाइट दगडातून कोरला गेला असून त्याचे वजन 65 मेट्रिक टन आहे.
पंतप्रधान नरेंद्र मोदी पहिल्या वहिल्या फिलिप कोटलर पुरस्काराने सन्मानित

पंतप्रधान नरेंद्र मोदी यांना आज सात लोककल्याण मार्ग नवी दिल्ली येथे पहिल्या वहिल्या फिलीप कोटलर अध्यक्षीय पुरस्काराने सन्मानित करण्यात आले. हा पुरस्कार ‘पीपल, प्रॉफीट आणि प्लॅनेट’ या तिहेरी टॅगलाईन वर प्रकाश टाकतो. हा पुरस्कार दरवर्षी राष्ट्रप्रमुखांना देण्यात येईल. पुरस्कार उद्धरणात असे म्हटले आहे की, नरेंद्र मोदी यांची निवड त्यांनी राष्ट्रीय नेतृत्वाद्वारे दिलेल्या त्यांच्या अतिउत्कृष्ट योगदानासाठी झाली आहे. त्यांची भारताप्रती निरंतर सेवा, अविश्रांत कार्यपद्धतीमुळे देशाच्या आर्थिक, सामाजिक आणि तंत्रज्ञानात्मक सेवांमध्ये वाढ झाली आहे. उद्धरणात पुढे म्हटले आहे की, त्यांच्या नेतृत्वाखाली भारताची ओळख मूल्याधारित निर्मिती (मेक इन इंडिया) आणि नाविन्यता यासाठी झाली आहे. तसेच माहिती, तंत्रज्ञान, वित्त आणि लेखा या सेवांमध्ये जागतिक स्तरावर व्यावसायिक सेवा देणारे केंद्र म्हणूनही मान्यता मिळाली आहे. उद्धरणामधे असेही नमूद केले आहे की, त्यांचे दृष्टीकोनात्मक नेतृत्व देशाच्या डिजिटल उत्क्रांतीसाठी उपयोगी ठरले आहे. ज्यामधे युआयएन, आधार यांचा समावेश सामाजिक हितासाठी आणि आर्थिक समावेशतेसाठी करण्यात आला आहे. व्यवसाय सुलभता, 21 व्या शतकात भारतासाठी पायाभूत सेवांची निर्मिती आणि उद्योजकता यांना यामुळे वाव मिळत आहे. ‘स्टार्ट अप इंडिया’, ‘डिजिटल इंडिया’, ‘स्वच्छ भारत’ आणि ‘मेक इन इंडिया’ यासाठी दिलेल्या प्राधान्यामुळे आज भारताची जागतिक स्तरावर निर्मिती आणि व्यवसायिक हब म्हणून मानाचे स्थान मिळाले आहे. प्राध्यापक फिलीप कोटलर हे केलॉग स्कूल ऑफ मॅनेजमेंट नॉर्थ वेस्टन युनिर्व्हसिटी येथे विपणनाचे जागतिक दर्जाचे प्राध्यापक आहेत परंतु त्यांच्या प्रकृती अस्वस्थामुळे त्यांची पुरस्कार स्वीकारण्याची जबाबदारी अमेरिकेच्या जॉर्जिया येथील इमॉरी विद्यापीठाचे डॉ. जगदीश सेठ यांना सोपविण्यात आली होती.
आकांक्षी जिल्ह्यांच्या कार्यक्रमाच्या यशाबद्दल पंतप्रधान नरेंद्र मोदी यांनी व्यक्त केला आनंद

नवी दिल्‍ली, 17 ऑगस्‍ट 2022 आरोग्य, पोषण, शिक्षण आणि निर्यात या परिमाणांच्या कसोटीवर आकांक्षी जिल्हा कार्यक्रम यशस्वी झाल्याबद्दल पंतप्रधान नरेंद्र मोदी यांनी आनंद व्यक्त केला आहे. पंतप्रधान नरेंद्र मोदी यांनी टविट संदेशात म्हटले आहे, “आरोग्य, पोषण, शिक्षण किंवा निर्यात या विविध बाबींवर आकांक्षी जिल्हा कार्यक्रमाचे यश आनंददायी आहे. या कार्यक्रमामुळे लाखो लोकांच्या जीवनात परिवर्तन झाल्याचे पाहून आनंद झाला.”
उपराष्ट्रपती हमीद अन्सारी यांच्या निरोप समारंभात पंतप्रधानांचे राज्यसभेतील भाषण

आदरणीय सभापती, दीर्घकालीन सेवेनंतर आज आपण एका नव्या कार्यक्षेत्राच्या दिशेने प्रयाण कराल, याची मला खात्री वाटते, कारण शारीरिकदृष्ट्या आपण स्वत:ची चांगली काळजी घेतली आहे. आपण अशा एका परिवारातून आले आहात, ज्याला सुमारे १०० वर्षांच्या सार्वजनिक आयुष्याचा इतिहास आहे. आपले दोन्ही आजोबा, कधी राष्ट्रीय पक्षाचे अध्यक्ष होते तर कधी संविधान सभेत सहभागी होते. आपले पूर्वज दीर्घकाळ काँग्रेस सोबत तसेच खिलाफत चळवळीतही चांगलेच सक्रिय होते. आपली स्वत:ची कारकीर्दही एका धोरणी मुत्सद्याची राहिली आहे. मुत्सद्दी म्हणजे काय, हे पंतप्रधान झाल्यानंतर आता मला चांगलेच समजते आहे. त्याच्या हसण्याचा अर्थ काय असतो, त्याने हात हाती घेण्याचा अर्थ काय असतो, हे लवकर समजत नाही, त्यांना तसेच प्रशिक्षण दिले जाते. त्यांच्या या कौशल्याचा या ठिकाणी मात्र तब्बल १० वर्षे चांगलाच वापर झाला असणार. या सदनातील सर्वांना सांभाळून घेताना हे कौशल्य निश्चितच त्यांच्या कामी आले असेल. मुत्सद्दी म्हणून आपल्या कार्यकाळातील मोठा भाग पश्चिम आशियाशी संबंधित आहे. त्याच परिघात आपण आयुष्यातील अनेक वर्षे काम केले. त्याच वातावरणात, त्याच परिघात, त्याच चर्चेत आणि समविचारी लोकांसोबत आपण दीर्घकाळ राहिलात. तेथून सेवानिवृत्त झाल्यानंतरही आपण त्याच प्रकारच्या कामांमध्ये व्यस्त राहिलात. अल्पसंख्याक आयोग असो किंवा अलिगढ विद्यापीठ असो, आपण त्याच परिघात कार्यरत राहिलात. मात्र गेल्या १० वर्षांत आपण एका पूर्ण वेगळ्या कार्यक्षेत्रात काम केले. पूर्णपणे संवैधानिक परिघातील हे काम होते आणि ते काम संपूर्ण जबाबदारीने पार पाडण्याचा आपण पुरेपूर प्रयत्न केलात. काही वेळा तुम्ही फार अस्वस्थही झाले असाल, पण आजच्या नंतर तुम्हाला त्या त्रासातून जावे लागणार नाही. मुक्तीचा आनंद असेल आणि आपल्या मूलभूत विचारसरणीला अनुसरून काम करण्याची, व्यक्त होण्याची, विचार करण्याची संधी तुम्हाला आता मिळू शकेल. माझा-तुमचा फार परिचय नाही, मात्र जेव्हा आपली भेट झाली तेव्हा तुमच्याकडून बरेच काही शिकण्याची संधी मिळाली. मी परदेशात दौऱ्यासाठी रवाना होण्यापूर्वी, तिथून आल्यानंतर मला जेव्हा कधी तुमच्याशी संवाद साधता येई, तेव्हा तुमची मते जाणून घेण्याची संधी मला मिळत असे. मला कायम हे अनुभवता येई. त्यामुळे काही गोष्टी आपल्याला जशा दिसतात, त्या प्रत्यक्षात कशा असतात, हे उमगण्याची संधी मला मिळत असे. मी त्याबद्दल तुमचा मनापासून ऋणी आहे. मी अगदी हृदयापासून तुम्हाला शुभेच्छा देतो आहे. देशाचे उपराष्ट्रपती म्हणून तुम्ही प्रदान केलेल्या सेवेप्रती, दोन्ही सदनांच्या आणि देशवासियांच्या मनातही आदराची भावना आहे. तुमचे हे कर्तृत्व, अनुभव आणि या पदावरून निवृत्तीनंतरचे आपले आयुष्य, हे दीर्घकाळ समाजासाठी स्मरणीय असेल. देशाच्या घटनेने आखलेल्या मर्यादांच्या परिघात राहून देशाला मार्गदर्शन करण्यात तुमचा वेळ आणि शक्ती कामी येईल, अशा शुभेच्छा मी मनापासून व्यक्त करतो. अनेकानेक आभार !
हेलिकॉप्टर अपघातात जनरल बिपिन रावत, त्यांची पत्नी आणि सशस्त्र दलाच्या इतर अधिकाऱ्यांच्या मृत्युबद्दल पंतप्रधानांकडून दुःख व्यक्त

नवी दिल्ली, 8 डिसेंबर 2021 तमिळनाडूमध्ये हेलिकॉप्टर कोसळून झालेल्या अपघातात जनरल बिपिन रावत, त्यांची पत्नी आणि सशस्त्र दलाच्या इतर अधिकाऱ्यांच्या मृत्युबद्दल पंतप्रधान नरेंद्र मोदी यांनी तीव्र दुःख व्यक्त केले आहे. या संदर्भात केलेल्या विविध ट्वीटमध्ये पंतप्रधानांनी म्हटले आहे; "तामिळनाडूमध्ये झालेल्या हेलिकॉप्टर अपघातामुळे मला अतिशय दुःख झाले आहे ज्यामध्ये आम्ही जनरल बिपिन रावत, त्यांची पत्नी आणि सशस्त्र दलाच्या इतर अधिकाऱ्यांना गमावले आहे. त्यांनी संपूर्ण समर्पित वृत्तीने देशाची सेवा केली. या सर्वांच्या कुटुंबियांच्या दुःखात मी सहभागी आहे. जनरल बिपिन रावत एक असामान्य सैनिक होते. एक खरे देशभक्त होते. आपल्या सशस्त्र दलांचे आणि संरक्षण सामग्रीचे आधुनिकीकरण करण्यात त्यांनी खूप मोठे योगदान दिले. संरक्षणविषयक घडामोडींविषयींची त्यांची दूरदृष्टी आणि दृष्टीकोन असाधारण होते. त्यांच्या निधनामुळे मला तीव्र दुःख झाले आहे. ओम शांती. भारताचे पहिले सीडीएस म्हणून जनरल रावत यांनी आपल्या सशस्त्र दलांशी संबंधित संरक्षण सुधारणांसह विविध पैलूंवर काम केले. त्यांच्या असामान्य सेवेला देश कधीही विसरणार नाही."
106 अतिरिक्त देशांतर्गत जलमार्ग, राष्ट्रीय जलमार्ग म्हणून जाहीर करणार

106 अतिरिक्त देशांतर्गत जलमार्गांना, राष्ट्रीय जलमार्ग म्हणून जाहीर करण्याचा मार्ग सुलभ करण्याच्या दृष्टीने राष्ट्रीय जलमार्ग विधेयक 2015 मध्ये अधिकृत सुधारणा करण्याला केंद्रीय मंत्रिमंडळाने मंजूरी दिली. वाहतूक, पर्यटन आणि संस्कृतीविषयक संसदीय समितीशी संबंधित खाती आणि राज्य सरकारांच्या सूचनांवर आधारित या शिफारशी करण्यात आल्या आहेत. सध्याच्या पाच राष्ट्रीय जलमार्गाची संख्या 111 होईल. पश्चिम बंगालमधल्या 15, आसाम आणि महाराष्ट्रातल्या प्रत्येकी 14, कर्नाटकमधल्या 11, उत्तरपद्रेशमधल्या 12, तामिळनाडूतल्या 9, बिहार आणि गोव्यातल्या प्रत्येकी 6, तर गुजरात, मेघालय, ओदिशा आणि तेलंगणामधल्या प्रत्येकी 5 जलमार्गाचे राष्ट्रीय जलमार्गात रुपांतर करण्याचा प्रस्ताव या विधेयकात आहे. राष्ट्रीय जलमार्ग म्हणून या मार्गांना जाहीर केल्यामुळे आयडब्ल्यूएआय अर्थात भारतीय देशांतर्गत जलमार्ग प्राधिकरणाला जहाज वाहतूक आणि दिशादर्शक प्रणालीसाठी वेगवेगळे पट्टे विकसित करण्यासाठी मदत होणार आहे. आयडब्ल्यूएआय प्रत्येक जलमार्गाचा तांत्रिक-आर्थिक व्यवहार्यता अभ्यास केल्यानंतरच संबंधित प्राधिकरणाकडून वित्तीय मंजूरी घेतली जाईल. पाण्याचा वापर, नदीपात्र आणि संबंधित भूमीच्या संदर्भातले अधिकार राज्यसरकारांकडेच राहतील. याशिवाय अपघातांची घटती संख्या, वाहतूक कोंडी कमी होणे, स्वस्त वाहतूक, आसपासच्या परिसराचा विकास यासारखे फायदेही राज्यांना मिळणार आहे. इंधनाच्या दृष्टीकोनातून विचार करता देशांतर्गत जल वाहतूक हे वाहतूकीचे किफायतशीर माध्यम मानले जाते. जलमार्गांच्या विकासामुळे आसपासच्या प्रदेशाचा औद्योगिक विकास तसेच पर्यटनालाही चालना मिळणार आहे. याशिवाय या जलमार्गांमुळे देशांतर्गत वाहतुकीसाठी अतिरिक्त, स्वस्त आणि पर्यावरणस्नेही साधन उपलब्ध होणार आहे.
गुजरात आयुर्वेद विद्यापीठ कॅम्पस, जामनगर येथील आयुर्वेद संस्थांच्या संकुलाला राष्ट्रीय संस्थेचा दर्जा देण्यास मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने गुजरात आयुर्वेद विद्यापीठ कॅम्पस, जामनगर येथील आयुर्वेद संस्थानच्या संकुलाला एकत्रित करून जामनगरमधील शिक्षण आणि संशोधन संस्थेला राष्ट्रीय संस्थेचा दर्जा देण्यास मान्यता दिली आहे. यामध्ये, (ए) आयुर्वेदातील पदव्युत्तर शिक्षण आणि संशोधन संस्था (बी) गुलाबकुंवरबा आयुर्वेद महाविद्यालय आणि (सी) फार्मसी युनिटसह आयुर्वेद फार्मास्युटिकल विज्ञान संस्था आणि योगासने आणि निसर्गोपचार शिक्षण आणि संशोधन शिक्षण मंडळाच्या महर्षी पतंजली संस्था तसेच आयुर्वेदातील शिक्षण आणि संशोधन संस्थांचे विभाग यांचा समावेश आहे. जामनगर येथील आयुर्वेद शिक्षण आणि संशोधन संस्थांना राष्ट्रीय संस्था म्हणून घोषित करण्यासाठी संसदेच्या पुढील अधिवेशनात हे विधेयक मांडले जाणार आहे. भारतासमोरील सार्वजनिक आरोग्याच्या आव्हानांवर उपाय म्हणून आयुष प्रणालीची वेगाने वाढणारी भूमिका लक्षात घेता, या संस्थांना राष्ट्रीय महत्त्व प्रदान केल्याने सार्वजनिक आरोग्यामध्ये आयुर्वेदाची भूमिका आणि महत्त्व वाढेल. जगभरातून आयुर्वेदाच्या ज्ञानाची आणि सेवांची मागणी वाढत आहे. आयुर्वेदाचे मूळ भारतात आहे आणि आयुर्वेदात आंतरराष्ट्रीय दर्जाचे शिक्षण आणि प्रशिक्षण प्रदान करणाऱ्या अत्याधुनिक संस्था भारतात स्थापन होतील याकडे संपूर्ण जग लक्ष देऊन आहे. प्रस्तावित संस्थेला राष्ट्रीय दर्जा प्राप्त झाल्यानतर आयुर्वेद शिक्षणाचे प्रमाण वाढेल, राष्ट्रीय आणि आंतरराष्ट्रीय मागणीनुसार आयुर्वेदात विविध अभ्यासक्रमांची रचना केली जाईल, प्रगत मूल्यांकन पद्धती अवलंबणे इत्यादींना स्वायत्तता मिळेल.
पंतप्रधानांनी रक्षाबंधनाच्या जनतेला दिल्या शुभेच्छा

पंतप्रधान श्री नरेंद्र मोदी यांनी रक्षाबंधनाच्या सणानिमित्त लोकांना शुभेच्छा दिल्या आहेत. आपल्या ट्विटमध्ये पंतप्रधान म्हणाले; "सर्व देशवासियांना रक्षाबंधनच्या पवित्र शुभमुहूर्तानिमित्त माझ्या अनेक शुभेच्छा."
भारत – भूतान उपग्रह, भूतानच्या जनतेशी असलेल्या आमच्या विशेष संबंधांचा दाखला आहे- पंतप्रधान

भारत – भूतान उपग्रह, भूतानच्या जनतेशी असलेल्या आमच्या विशेष संबंधांचा दाखला आहे, असे पंतप्रधान नरेंद्र मोदी यांनी सांगितले आहे. संयुक्तपणे विकसित केलेल्या या उपग्रहाच्या यशस्वी प्रक्षेपणाबद्दल मोदी यांनी भूतानच्या माहिती आणि दूरसंवाद विभाग(डीआयटीटी) आणि इस्रोची प्रशंसा केली आहे. भारत -भूतान उपग्रहाच्या यशस्वी प्रक्षेपणाबद्दल भूतानच्या राजांनी पाठवलेला संदेश प्रदर्शित करत भूतानच्या पंतप्रधानांनी केलेल्या ट्वीटला उत्तर देताना पंतप्रधान म्हणाले, “भारत – भूतान उपग्रह, भूतानच्या जनतेशी असलेल्या आमच्या विशेष संबंधांचा दाखला आहे. संयुक्तपणे विकसित केलेल्या या उपग्रहाच्या यशस्वी प्रक्षेपणाबद्दल मी @dittbhutan आणि @isro यांचे कौतुक करतो.”
केरळमधल्या कोल्लमला भेट दिल्यानंतर आणि परवूर येथील आग दुर्घटनेनंतर उद्‌भवलेल्या  स्थितीची पाहणी केल्यानंतर  पंतप्रधानांचे जारी झालेले वक्तव्य

आज जी दुर्घटना घडली, ती खूपच दु:खदायक आहे. अशा प्रकारे मृत्यू येऊ शकतो याची कोणीही कल्पना करु शकत नाही आणि एवढया मोठया संख्येने गंभीर जखमी झालेले लोक.. ज्या ठिकाणी दुर्घटना घडली, ते ठिकाण मी पाहिले, त्या मंदिरात गेलो होतो. कोल्लममधील रुग्णालयात गेलो, येथील मुख्यमंत्र्यांशी बोलणे झाले, ज्या कुटुंबांनी आपले नातेवाईक गमावले आहेत, त्यांच्याप्रती माझ्या संवेदना. जे जखमी झाले आहेत, ते लवकर बरे होवोत, अशी माझी ईश्वरचरणी प्रार्थना आहे. मी मुख्यमंत्र्यांना सांगितले आहे, की जे गंभीर रुग्ण आहेत, त्यांना जर मुंबई, दिल्ली कुठेही हलवायचे असेल, तर भारत सरकार त्याची व्यवस्था करील. या संकटाच्या काळात भारत सरकार भारत सरकार पूर्णपणे केरळ सरकारच्या सोबत आहे, दु:खी कुटुंबियांसोबत आहे, ही दुर्घटना एवढी भयंकर आहे की, तिचे शब्दात वर्णन करणे अशक्य आहे. दोन-दोनशे मीटर्स अंतरापर्यंतच्या लोकांना जखमा झाल्या आहेत. आताच मला डॉक्टर सांगत होते की काही स्फोट असे होते की शरीर आणि डोके वेगवेगळे झाले होते. ही केवढी भयंकर दुर्घटना असेल, याचा अंदाज मी लावू शकतो. परंतु या दु:खद प्रसंगी भारत सरकार पूर्णपणे केरळ सरकारच्या सोबत आहे, दु:खी कुटुंबांसोबत आहे. आणि त्या कुटुंबियांसोबत, केरळच्या जनतेसोबत राहून पूर्ण मदत करेल.
केंद्रीय कृषी विद्यापीठ कायदा 1992 मध्ये सुधारणा करायला केंद्रीय मंत्रिमंडळाची  मान्यता

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत कृषी विद्यापीठ कायदा 1992 च्या संबंधित कलमात सुधारणा करायला मान्यता दिली ज्यामुळे केंद्रीय कृषी विद्यापीठ इंफाळच्या कार्यकक्षेत नागालँडचा समावेश होणार आहे. यामुळे इंफाळ येथील पशुवैद्यक विज्ञान महाविद्यालयातून पशूपालन क्षेत्रासाठी आवश्यक व्यावसायिक मनुष्यबळ निर्मितीसाठी मदत होणार आहे. यामुळे या भागातल्या आर्थिक-सामाजिक क्षेत्राच्या विकासाला मदत होणार आहे.
जम्मू आणि काश्मीर पुनर्रचना कायदा 2019 मधील तरतुदींमधील अडचणी दूर करण्यासाठी राष्ट्रपतींनी दिलेल्या आदेशाला मंत्रिमंडळाने कार्योत्तर मंजुरी दिली

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने जम्मू आणि काश्मीर पुनर्र्चना कायदा 2019 च्या तरतुदींमधील अडचणी दूर करण्यासाठी या कायद्याच्या कलम 103 अन्वये राष्ट्रपतींनी दिलेल्या आदेशाला कार्योत्तर मंजुरी दिली आहे. भारत सरकार (कामकाज) नियम 1961 च्या कलम 12 अन्वये या अडचणी निर्माण होत होत्या. जम्मू आणि काश्मीर आणि लडाख या केंद्रशासित प्रदेशांना लागू करायच्या कायद्यांमधील काही तरतुदीतील अडचणी ही अधिसूचना जारी झाल्याने दूर होतील.